NÁRODNÁ RADA SLOVENSKEJ REPUBLIKY

VI. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**NÁVRH**

**Z á k o n**

**z** ..............**2014**,

ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a ktorým sa dopĺňa zákon č. 323/1992 Zb. o notároch a notárskej činnosti (Notársky poriadok) v znení neskorších predpisov

Národná rada Slovenskej republiky sa uzniesla na tomto zákone:

# Čl. I

**Zákon č. 40/1964 Zb. Občiansky zákonník v znení zákona č. 58/1969 Zb., zákona č. 131/1982 Zb., zákona č. 94/1988 Zb., zákona č. 188/1988 Zb., zákona č. 87/1990 Zb., zákona č. 105/1990 Zb., zákona č. 116/1990 Zb., zákona č. 87/1991 Zb., zákona č. 509/1991 Zb., zákona č. 264/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona č. 153/1997 Z. z., zákona č. 211/1997 Z. z., zákona č. 252/1999 Z. z., zákona č. 218/2000 Z. z., zákona č. 261/2001 Z. z., zákona č. 281/2001 Z. z., zákona č. 23/2002 Z. z., zákona č. 34/2002 Z. z., zákona č. 95/2002 Z. z., zákona č. 184/2002 Z. z., zákona č. 215/2002 Z. z., zákona č. 526/2002 Z. z., zákona č. 504/2003 Z. z., zákona č. 515/2003 Z. z., zákona č. 150/2004 Z. z., zákona č. 404/2004 Z. z., zákona č. 635/2004 Z. z., zákona č. 171/2005 Z. z., zákona č. 266/2005 Z. z., zákona č. 336/2005 Z. z., zákona č. 118/2006 Z. z., zákona č. 188/2006 Z. z., zákona č. 84/2007 Z. z., zákona č. 209/2007 Z. z., zákona č. 335/2007 Z. z., zákona č. 568/2007 Z. z., zákona č. 214/2008 Z. z., zákona č. 379/2008 Z. z., zákona č. 477/2008 Z. z., zákona č. 186/2009 Z. z., zákona č. 575/2009 Z. z., zákona č. 129/2010 Z. z., zákona č. 546/2010 Z. z., zákona č. 130/2011 Z. z., zákona č. 161/2011 Z. z., zákona č. 69/2012 Z. z., zákona č. 180/2013 Z. z., zákona č. 106/2014 Z. z. a zákona č. 102/2014 Z. z. sa mení a dopĺňa takto:**

1. § 143a znie:

**„§ 143a**

(1) Manželia môžu dohodou rozšíriť alebo zúžiť zákonom určený rozsah bezpodielového spoluvlastníctva; dohoda sa môže týkať vecí a práv podľa § 118 až 121, ktoré boli nadobudnuté alebo vznikli počas trvania manželstva pred uzatvorením dohody alebo po ňom. Obdobne sa môžu dohodnúť aj o správe spoločného majetku.

(2) Manželia môžu dohodou zrušiť bezpodielové spoluvlastníctvo alebo založiť bezpodielové spoluvlastníctvo; dohoda o zrušení bezpodielového spoluvlastníctva musí obsahovať spôsob jeho vyporiadania a pravidlá nadobúdania vlastníctva v budúcnosti počas trvania manželstva. V dohode o založení bezpodielového spoluvlastníctva sa spravidla určí jeho vecný rozsah; ak manželia jeho vecný rozsah neurčia, spravuje sa bezpodielové spoluvlastníctvo ustanoveniami tohto zákona. Manželia sa tiež môžu dohodnúť, že vyhradia vznik bezpodielového spoluvlastníctva ku dňu zániku manželstva.

(3) Dohody podľa odsekov 1 a 2 vyžadujú formu notárskej zápisnice.”.

1. Za § 143a sa vkladá § 143b, ktorý znie:

**„§ 143b**

(1) Muž a žena, ktorí chcú spolu uzavrieť manželstvo, môžu dohodou rozšíriť alebo zúžiť zákonom určený rozsah bezpodielového spoluvlastníctva manželov, ktoré vznikne uzatvorením manželstva; rovnako sa môžu dohodnúť, že bezpodielové spoluvlastníctvo manželov uzatvorením manželstva nevznikne alebo že vyhradia vznik bezpodielového spoluvlastníctva manželov ku dňu zániku manželstva.

(2) Dohoda podľa odseku 1 vyžaduje formu notárskej zápisnice.

(3) Ak do troch mesiacov od uzavretia dohody podľa odseku 1 nedôjde k uzatvoreniu manželstva, má sa za to, že k uzatvoreniu dohody podľa odseku 1 nedošlo.“.

3. V § 147 sa vypúšťa odsek 2. Súčasne sa zrušuje označenie odseku 1.

4. § 151 znie:

***„*§ 151**

Ak za trvania manželstva bezpodielové spoluvlastníctvo zaniklo inak než dohodou manželov, môže sa obnoviť rozhodnutím súdu vydaným na návrh jedného z manželov alebo dohodou podľa § 143a ods. 2.”.

**Čl. II**

**Zákon č. 323/1992 Zb. o notároch a notárskej činnosti (Notársky poriadok) v znení zákona č. 63/1993 Z. z., zákona č. 232/1995 Z. z., zákona č. 397/2000 Z. z., zákona č. 561/2001 Z. z., zákona č. 526/2002 Z. z., zákona č. 527/2002 Z. z., zákona č. 357/2003 Z. z., zákona č. 514/2003 Z. z., zákona č. 420/2004 Z. z., zákona č. 562/2004 Z. z., zákona č. 757/2004 Z. z., zákona č. 126/2005 Z. z., zákona č. 521/2005 Z. z., zákona č. 477/2008 Z. z., zákona č. 304/2009 Z. z., zákona č. 141/2010 Z. z., zákona č. 299/2013 Z. z. a zákona č. 366/2013 Z. z. sa dopĺňa takto:**

Za § 54 sa vkladá § 54a, ktorý znie:

**„54a**

Predtým, ako notár spíše formou notárskej zápisnice dohodu

a) medzi manželmi o zúžení, rozšírení, zrušení, založení bezpodielového spoluvlastníctva manželov alebo o tom, že bezpodielové spoluvlastníctvom manželov vznikne až ku dňu zániku manželstva, alebo

b) medzi mužom a ženou, ktorí chcú spolu uzatvoriť manželstvo, o zúžení alebo rozšírení bezpodielového spoluvlastníctva manželov, o tom, že bezpodielové spoluvlastníctvo manželov vznikne až ku dňu zániku manželstva, alebo o tom, že bezpodielové spoluvlastníctvo uzatvorením manželstva nevznikne,

poučí účastníkov dohody o dôsledkoch takejto dohody na ich budúce majetkové pomery za trvania manželstva a po jeho zániku rozvodom alebo smrťou niektorého z manželov a poučenie uvedie v notárskej zápisnice; nedostatok poučenia nezakladá neplatnosť takej dohody.“.

# Čl. III

**Účinnosť**

Tento zákon nadobúda účinnosť 1. marca 2015.